Man op parool terug tronk toe ná 4 moordeArgieffoto ŉ 37-jarige man is tot vier keer lewenslange tronkstraf en ŉ bykomende 105 jaar gevonnis nadat hy vier vroue vermoor het terwyl hy op parool was. Headman Mdyosi is Vrydag in die Queenstown-streekshof in die Oos-Kaap deur regter Mbulelo Jolwana gevonnis op vier aanklagte van moord, een aanklag van poging tot moord en ses aanklagte van verkragting. Die vier vroue, tussen 20 en 24 jaar oud, is tussen April en Desember 2012 in Lady Frere verkrag en vermoor. Ondersoeke na die voorvalle het doodgeloop. Mdyosi het egter voortgegaan met sy gruweldade en op 15 Mei 2015 ŉ 21-jarige vrou aangeval en verkrag. Mdyosi is op 5 Junie 2015 in hegtenis geneem nadat hy ŉ sesde vrou verkrag het. Sy DNS het hom positief met al die vorige voorvalle verbind. Mdyosi het die gruweldade gepleeg terwyl hy op parool was. Hy is in 2002 tot 18 jaar tronkstraf gevonnis nadat hy aan diefstal, huisbraak en moord skuldig bevind is. Hy is in 2010 op parool vrygelaat. “Hy moenie toegelaat word om tussen mense in ŉ gemeenskap te wees nie en het geen tekens van berou tydens die verhoor gewys nie,” het regter Jolwana tydens vonnisoplegging gesê.